Πρόσκληση υποβολής προτάσεων

Ευρωπαϊκό Ταμείο για τους Πρόσφυγες - Κοινοτικές ενέργειες 2002

(2002/C 74/03)

Α. Με την απόφαση του Συμβουλίου 2000/596/ΕΚ, της 28ης Σεπτεμβρίου 2000, ιδρύθηκε ευρωπαϊκό ταμείο για τους πρόσφυγες (ΕΤΠ) το οποίο προορίζεται να στηρίξει και να ενθαρρύνει τις προσπάθειες που καταβάλλουν τα κράτη μέλη για την υποδοχή των προσφύγων και των εκτοπισθέντων ατόμων (βλέπε Επίσημη Εφημερίδα των Ευρωπαϊκών Κοινοτήτων L 252 της 6.10.2000, σ. 12). Σκοπός της ανακοίνωσης αυτής είναι η υποβολή προτάσεων για κοινοτικές ενέργειες κατά το οικονομικό έτος 2002.

Β. Ζητείται υποβολή προτάσεων για τις ακόλουθες ενέργειες:

Σκέλος 1: Ανάλυση και αξιολόγηση

α) Παροχή αναλύσεων, πληροφοριών και στοιχείων, με τη μορφή τακτικών εκθέσεων, σχετικά με την κατάσταση των προσώπων που αναφέρονται στο άρθρο 3 της απόφασης ΕΤΠ καθώς και όσον αφορά ζητήματα προστασίας, προκειμένου η Ευρωπαϊκή Επιτροπή και τα κράτη μέλη να μπορέσουν να επιτύχουν καλύτερα τους στόχους του ευρωπαϊκού ταμείου για τους πρόσφυγες και να ικανοποιήσουν τις ειδικές ανάγκες του κοινού ευρωπαϊκού συστήματος για το άσυλο. Οι αναλύσεις και οι πληροφορίες πρέπει να περιέχουν: γενικές πληροφορίες σχετικά με την κατάσταση στις χώρες προέλευσης και διέλευσης, ιστορική επισκόπηση, θέματα δικαιωμάτων του ανθρώπου, γεωγραφικά και στατιστικά στοιχεία, αναλύσεις και γνώμες επί νομικών ζητημάτων, εκτίμηση της κατάστασης των ευάλωτων ομάδων, εκτίμηση των αναγκών προστασίας, των προγραμμάτων επιστροφής, ζητήματα εκούσιου και αναγκαστικού επαναπατρισμού, προοπτικές επανένταξης, ενέργειες και δραστηριότητες ανθρωπιστικών ΜΚΟ και διεθνών οργανισμών εντός και σχετικά με τις εν λόγω χώρες.

β) Ανάλυση (χαρακτηριστικά) της κοινωνικής, δημογραφικής, οικονομικής, επαγγελματικής, εθνογλωσσικής σύνθεσης των ατόμων της διασποράς που μνημονεύονται στο άρθρο 3 της απόφασης ΕΤΠ που βρίσκονται στα κράτη μέλη της ΕΕ, με στόχο τη βελτίωση των πολιτικών υποδοχής, ένταξης και εκούσιων επιστροφών. Οι ήδη αναληφθείσες στον τομέα αυτό πρωτοβουλίες πρέπει να ληφθούν υπόψη με στόχο την ομαδοποίηση των πόρων.

γ) Συγκριτική ανάλυση όσον αφορά την ένταξη των ατόμων που μνημονεύονται στο άρθρο 3 παράγραφος 1, 2 και 4 της απόφασης ΕΤΠ. Η ενέργεια αυτή πρέπει να περιλαμβάνει ανάλυση της πρακτικής που ακολουθείται από τη στιγμή της χορήγησης σε κάποιο άτομο μιας από τις μορφές προστασίας που προβλέπονται στο άρθρο 3 της απόφασης ΕΤΠ και, επίσης, πρέπει να περιλαμβάνει ένα δείγμα μελετών περιπτώσεων στις οποίες θα προσδιορίζονται οι προσωπικοί και οικονομικοί, κοινωνικοί, πολιτιστικοί και δημογραφικοί παράγοντες που επηρεάζουν την ένταξη α) μέσα σε κάθε κράτος μέλος και β) σύγκριση των πρακτικών που ισχύουν σε όλα τα δεκατέσσερα κράτη μέλη του ΕΤΠ. Η ανάλυση πρέπει επίσης να παρέχει επισκόπηση του αντίκτυπου στις φιλοξενούσες χώρες μιας ποικιλίας διαδικασιών ένταξης με μέτρηση του μεγέθους του από οικονομική, κοινωνική, πολιτιστική και δημογραφική άποψη.

δ) Συγκριτική ανάλυση των διαφορών που υπάρχουν ανάμεσα στα συστήματα ένταξης που χρησιμοποιούνται στα κράτη μέλη του ΕΤΠ για τα άτομα που αναφέρονται στο άρθρο 3 παράγραφοι 1, 2 και 4 της απόφασης ΕΤΠ, με εξέταση, μεταξύ άλλων, του θέματος της "οργανωμένης" ένταξης (όταν οι αρχές των κρατών μελών ή οι φορείς που ενεργούν εξ ονόματός τους δραστηριοποιούνται στην οργάνωση της ένταξης) σε αντιπαράθεση προς τη "μη οργανωμένη" ένταξη (όταν τα άτομα αυτά οργανώνουν από μόνα τους την ένταξή τους). Θα πρέπει να γίνει απογραφή των κύριων διαφορών. Θα πρέπει επίσης να ληφθούν υπόψη τα μέτρα εξουσιοδότησης, δηλαδή τα μέτρα που παρέχουν στα εν λόγω άτομα τη δυνατότητα να αναλάβουν την ευθύνη για την ενεργό συμμετοχή τους στη δική τους ένταξη. Η ενέργεια πρέπει να περιλαμβάνει μελέτες περιπτώσεων και να επισημαίνει βέλτιστες πρακτικές.

Σκέλος 2: Δημιουργία ικανότητας

α) Δημιουργία ικανότητας: προτάσεις για περαιτέρω παροχή δυνατότητας στα άτομα που απολαύουν μιας από της μορφές προστασίας που προβλέπονται στο άρθρο 3 της απόφασης ΕΤΠ ή/και στις οργανώσεις της κοινότητάς τους, με βάση προηγούμενες εργασίες και τρέχοντα σχέδια.

β) Συγκριτική ανάλυση των στρατηγικών, των πολιτικών και των πρακτικών των κρατών μελών για την υποδοχή, την ένταξη και τον εκούσιο επαναπατρισμό ευάλωτων ομάδων ατόμων στις φιλοξενούσες χώρες (συμπεριλαμβανομένων των ατόμων με ειδικές ανάγκες). Στα σχετικά μέτρα πρέπει να περιλαμβάνονται ενέργειες για την αντιμετώπιση των ειδικών αναγκών τους και ενέργειες με στόχο την άρση των εμποδίων της συμμετοχής τους για την εξασφάλιση ισότητας ευκαιριών. Η ενέργεια πρέπει να περιλαμβάνει μελέτες περιπτώσεων και να επισημαίνει βέλτιστες πρακτικές.

γ) Διακρατικές ενέργειες, που υποβάλλονται από δημόσιες αρχές τουλάχιστον δύο κρατών μελών και συνεπάγονται τη συμμετοχή διάφορων φορέων, οι οποίες συνίστανται στη μετάδοση πληροφοριών, διδαγμάτων και βέλτιστων πρακτικών. Οι δραστηριότητες πρέπει να περιλαμβάνουν σύγκριση της αποτελεσματικότητας των διαδικασιών, των μεθόδων και των εργαλείων που συνδέονται με τα επιλεχθέντα θέματα, ανταλλαγή και εφαρμογή βέλτιστων πρακτικών, ανταλλαγές προσωπικού, από κοινού ανάπτυξη δραστηριοτήτων, διαδικασιών, στρατηγικής και μεθοδολογίας, προσαρμογή στα διάφορα πλαίσια των μεθόδων, εργαλείων και διαδικασιών που έχουν εντοπισθεί ως βέλτιστες πρακτικές, ή/και από κοινού διάδοση των αποτελεσμάτων, του υλικού και των εκδηλώσεων πληροφόρησης.

Γ. Ο διαθέσιμος προϋπολογισμός ανέρχεται σε 2,2 εκατομμύρια ευρώ. Το μέγιστο ποσό επιδότησης ανά σχέδιο ανέρχεται σε 400000 ευρώ.

Δ. Η οικονομική ενίσχυση από το ΕΤΠ δεν μπορεί να υπερβαίνει το 80 % του συνολικού επιλέξιμου κόστους της ενέργειας.

Ε. Η μέγιστη διάρκεια των σχεδίων ορίζεται στους δώδεκα μήνες. Οι ενέργειες που προβλέπονται στο σημείο 1 στοιχείο α) πρέπει να αρχίσουν το νωρίτερο την 1η Σεπτεμβρίου 2002 και το αργότερο στις 31 Δεκεμβρίου 2002. Όλες οι άλλες ενέργειες πρέπει να αρχίσουν το νωρίτερο την 1η Νοεμβρίου 2002 και το αργότερο στις 31 Δεκεμβρίου 2002.

ΣΤ. Κριτήρια αποκλεισμού

1. Προτάσεις που δεν έχουν σαφή ευρωπαϊκή διάσταση ή/και αντικαθιστούν ενέργειες που μπορούν να χρηματοδοτηθούν μέσω εθνικών προγραμμάτων που εφαρμόζουν τα κράτη μέλη, δεν θα ληφθούν υπόψη.

2. Προτάσεις που δεν τηρούν τα μέγιστα ποσοστά και το μέγιστο ποσό επιδότησης δεν θα ληφθούν υπόψη.

3. Ενέργειες που δεν τηρούν τη μέγιστη διάρκεια των σχεδίων δεν θα ληφθούν υπόψη.

4. Προτάσεις που δεν επιλέγουν ημερομηνία έναρξης εντός των χρονικών ορίων που προβλέπονται στο σημείο E δεν θα ληφθούν υπόψη.

5. Προτάσεις που δεν περιέχουν υπογεγραμμένο, αναλυτικό προϋπολογισμό, με κατανομή των δαπανών ανά τομέα του προϋπολογισμού, δεν θα ληφθούν υπόψη.

6. Προτάσεις για ανάλυση και αξιολόγηση (μελέτες) που δεν περιλαμβάνουν στον προϋπολογισμό τους συνεισφορές σε είδος ως τμήμα της συγχρηματοδότησής τους δεν θα ληφθούν υπόψη.

7. Κάθε οργανισμός συγχρηματοδότησης πρέπει να υποβάλει σαφή δέσμευση (επιστολή προθέσεων) στην οποία να ορίζεται ότι θα χορηγήσουν το ποσό χρηματοδότησης που προβλέπεται στην αίτηση επιδότησης, οι δε προτάσεις που δεν περιλαμβάνουν τέτοιου είδους επιστολές προθέσεων δεν θα ληφθούν υπόψη.

8. Προτάσεις που δεν περιλαμβάνουν λεπτομερή περιγραφή της ενέργειας, χωριστά από την περιγραφή που παρέχεται στο έντυπο αίτησης, δεν θα ληφθούν υπόψη.

9. Έντυπα αιτήσεων που δεν είναι υπογεγραμμένα από το (τα) άτομο(-α) που είναι αρμόδια στον αιτούντα οργανισμό για την προτεινόμενη ενέργεια δεν θα ληφθούν υπόψη.

10. Προτάσεις δυνάμει του σημείου 1 στοιχεία γ) και δ) και του σημείου 2 στοιχεία α) και β) που δεν καλύπτουν όλα τα κράτη μέλη που μετέχουν στο ΕΤΠ (δηλαδή όλα τα κράτη μέλη εκτός από τη Δανία) δεν θα ληφθούν υπόψη. Πάντως, οι ενέργειες μπορούν να περιλαμβάνουν τη Δανία αλλά χωρίς κόστος.

11. Προτάσεις δυνάμει του σημείου 1 στοιχείο β) που δεν καλύπτουν τουλάχιστον τέσσερα κράτη μέλη του ΕΤΠ δεν θα ληφθούν υπόψη.

12. Προτάσεις δυνάμει του σημείου 2 στοιχείο γ) που δεν υποβάλλονται από τουλάχιστον δύο κράτη μέλη, ένα από τα οποία θα είναι ο επικεφαλής εταίρος, δεν θα ληφθούν υπόψη.

13. Προτάσεις που δεν περιλαμβάνουν λεπτομερή περιγραφή των μέτρων παρακολούθησης που πρέπει να εφαρμοστούν για το σχέδιο δεν θα ληφθούν υπόψη.

Οι προτάσεις που δεν αποκλείονται βάσει ενός από τα προαναφερόμενα κριτήρια θα αξιολογηθούν περαιτέρω με βάση τα ακόλουθα κριτήρια επιλογής.

Ζ. Κριτήρια επιλογής

1. Οι αιτούντες πρέπει να έχουν τη δυνατότητα να χρηματοδοτήσουν κατάλληλα τις προτεινόμενες δραστηριότητες.

2. Οι αιτούντες πρέπει να διαθέτουν την επιχειρησιακή (τεχνική και διαχειριστική) ικανότητα να εκτελέσουν τη στηριζόμενη ενέργεια. Ιδιαίτερα, η αρμόδια για την ενέργεια ομάδα πρέπει να διαθέτει τα κατάλληλα επαγγελματικά προσόντα και πρέπει να διαθέτει αποδεδειγμένη και τεκμηριωμένη εμπειρία στον τομέα του ασύλου και της μετανάστευσης (να επισυναφθούν βιογραφικά σημειώματα και στοιχεία σχετικά με τη συμμετοχή σε δραστηριότητες/ενέργειες που πραγματοποιήθηκαν κατά τα τελευταία τρία έτη).

Οι προτάσεις που πληρούν τα κριτήρια επιλογής θα αξιολογηθούν περαιτέρω βάσει των κριτηρίων ανάθεσης που εκτίθενται κατωτέρω.

Η. Κριτήρια ανάθεσης

Οι προτάσεις που επιτυγχάνουν την υψηλότερη βαθμολογία σύμφωνα με τα κριτήρια επιλογής, σταθμιζόμενα κατά τον τρόπο που αναλύεται κατωτέρω, θα χρηματοδοτούνται σε συνάρτηση με τους διαθέσιμους πόρους. Τα κριτήρια αυτά είναι τα ακόλουθα:

1. Ο βαθμός στον οποίο η ενέργεια είναι συμπληρωματική μιας πολιτικής της ΕΕ ή/και προτάσεων πολιτικής (20 %).

2. Ο καινοτόμος χαρακτήρας της ενέργειας σε σύγκριση με την πρακτική που ακολουθείται στα ενδιαφερόμενα κράτη μέλη (10 %).

3. Ο βαθμός στον οποίο η ενέργεια συμπληρώνει και παγιώνει προηγούμενη εργασία που έχει πραγματοποιηθεί στον επιλεχθέντα τομέα σε κοινοτικό επίπεδο. Όλες οι προτάσεις πρέπει να περιλαμβάνουν λεπτομερή περιγραφή στην οποία να αποδεικνύεται ότι έχει αναζητηθεί κατάλληλα η συνάφεια της προτεινόμενης ενέργειας, ότι, όπου αρμόζει, θα ληφθεί υπόψη και θα παγιωθεί η εργασία που έχει επιτελεσθεί στο πλαίσιο άλλων σχεδίων ή προγραμμάτων, και ότι δεν υπάρχει επικάλυψη με προηγούμενα σχέδια ή μελέτες που έχουν εκτελεσθεί σε επίπεδο ΕΕ (βάσει του παρόντος ή άλλων κοινοτικών προγραμμάτων) ή σε εθνικό επίπεδο (15 %).

4. Η βιωσιμότητα του σχεδίου μετά την περάτωση της επιδότησης του ΕΤΠ (όπου αρμόζει) ή μέτρα που προτείνονται για την εξασφάλιση της παρακολούθησης των αποτελεσμάτων του σχεδίου. Η παρακολούθηση μπορεί να μη συνίσταται μόνο σε διασκέψεις ή/και διάδοση μέσω ιστοσελίδας (15 %).

5. Η σχέση κόστους-ωφελείας της δαπάνης, προκειμένου να εξασφαλιστεί η στο μεγαλύτερο βαθμό επίτευξη των στόχων του κοινοτικού πλαισίου δράσης του ΕΤΠ (10 %).

6. Η σφαιρική εκτίμηση της πρότασης λαμβάνοντας υπόψη την προτεινόμενη μεθοδολογία, τη σκοπιμότητα της ενέργειας, το χρονοδιάγραμμα και το ρεαλιστικό χαρακτήρα των αντίστοιχων εκτιμήσεων του προϋπολογισμού (20 %).

7. Η αναλογία της χρηματοδοτικής συνεισφοράς του ιδίου του αιτούντος (10 %).

Θ. Περαιτέρω πληροφορίες και υποβολή των προτάσεων

Η πρόσκληση υποβολής προτάσεων για τις ενέργειες που περιγράφονται στο σημείο 1 στοιχεία α) έως δ) και στο σημείο 2 παραπάνω απευθύνεται σε μη κυβερνητικούς οργανισμούς, εθνικές, περιφερειακές και τοπικές αρχές, διεθνείς και λοιπούς οργανισμούς αυστηρά μη κερδοσκοπικού χαρακτήρα με αποδεδειγμένη εμπειρία και τεχνογνωσία στους καλυπτόμενους τομείς.

Όσον αφορά τις ενέργειες που περιγράφονται στο σημείο 2 στοιχείο γ), οι αιτήσεις υποβάλλονται από κοινού από τις αρχές δύο ή περισσότερων κρατών μελών.

Η Ευρωπαϊκή Κοινότητα ακολουθεί πολιτική ίσων ευκαιριών και στο πλαίσιο αυτό οι γυναίκες ευθαρρύνονται ιδιαιτέρως είτε να υποβάλλουν προτάσεις είτε να συμμετέχουν στην υποβολή προτάσεων.

Βλέπε την ακόλουθη ιστοσελίδα:

http://europa.eu.int/comm/justice_home/jai/prog_el.htm

Οι αιτούντες καλούνται να συμβουλευθούν τα ακόλουθα έγγραφα: την απόφαση για τη δημιουργία του ευρωπαϊκού ταμείου προσφύγων, το "Πλαίσιο κοινοτικής δράσης του ευρωπαϊκού ταμείου προσφύγων 2000-2004", τον "Οδηγό των αιτούντων και των δικαιούχων για τη διαχείριση των επιδοτήσεων", καθώς και τους καταλόγους και τις περιγραφές των σχεδίων που χρηματοδοτήθηκαν το 2000 και το 2001. Όλα τα σχετικά έγγραφα έχουν τεθεί στην προαναφερόμενη ιστοσελίδα. Στην ίδια ιστοσελίδα, ως παραρτήματα του οδηγού, περιέχονται ένα τυποποιημένο έντυπο αίτησης και ένα σχέδιο προβλεπόμενου προϋπολογισμού, τα οποία ΠΡΕΠΕΙ να χρησιμοποιηθούν σε όλες τις αιτήσεις. Οι αιτούντες που δεν έχουν πρόσβαση στα έγγραφα της ιστοσελίδας μπορούν να τα ζητήσουν ταχυδρομικώς, με φαξ ή με ηλεκτρονικό ταχυδρομείο στην παρακάτω διεύθυνση. Οι παραγγελίες πρέπει να απευθύνονται σαφώς στο "JAI-Ευρωπαϊκό ταμείο προσφύγων". Ευρωπαϊκή Επιτροπή Γενική Διεύθυνση Δικαιοσύνης και Εσωτερικών Υποθέσεων

JAI-Ευρωπαϊκό ταμείο προσφύγων

Διοικητική μονάδα A/2 Μετανάστευση και άσυλο LX 46 6/50

Β - 1049 Βρυξέλλες Φαξ: (32-2) 299 80 53 Ηλεκτρονικό ταχυδρομείο: JAI-EUROPEAN-REFUGEE-FUND@cec.eu.int

ΕΝΑ ΥΠΟΓΕΓΡΑΜΜΕΝΟ ΠΡΩΤΟΤΥΠΟ ΚΑΙ ΤΕΣΣΕΡΑ ΠΛΗΡΗ ΑΝΤΙΓΡΑΦΑ ΤΩΝ ΠΡΟΤΑΣΕΩΝ ΣΧΕΔΙΟΥ ΠΡΕΠΕΙ ΝΑ ΣΤΑΛΟΥΝ ΤΑΧΥΔΡΟΜΙΚΩΣ (ΕΙΤΕ ΜΕ ΣΥΣΤΗΜΕΝΗ ΕΠΙΣΤΟΛΗ ΚΑΙ ΑΠΟΔΕΙΞΗ ΠΑΡΑΛΑΒΗΣ ΕΙΤΕ ΜΕ ΙΔΙΩΤΙΚΗ ΤΑΧΥΔΡΟΜΙΚΗ ΥΠΗΡΕΣΙΑ) ΣΕ ΔΙΠΛΟ ΣΦΡΑΓΙΣΜΕΝΟ ΦΑΚΕΛΟ. ΣΤΟΝ ΕΣΩΤΕΡΙΚΟ ΦΑΚΕΛΟ ΠΡΕΠΕΙ ΝΑ ΑΝΑΓΡΑΦΕΤΑΙ "ΚΟΙΝΟΤΙΚΗ ΕΝΕΡΓΕΙΑ ΕΤΠ 2002 - ΝΑ ΜΗΝ ΑΝΟΙΧΘΕΙ ΑΠΟ ΤΗΝ ΕΣΩΤΕΡΙΚΗ ΤΑΧΥΔΡΟΜΙΚΗ ΥΠΗΡΕΣΙΑ - ΑΙΤΗΣΗ ΤΟΥ: (ΟΝΟΜΑΣΙΑ ΤΟΥ ΟΡΓΑΝΙΣΜΟΥ)" ΚΑΙ ΠΡΕΠΕΙ ΝΑ ΤΑΧΥΔΡΟΜΗΘΕΙ ΤΟ ΑΡΓΟΤΕΡΟ ΤΗΝ 3η ΙΟΥΝΙΟΥ 2002.